text: [{"text_idx": "#000000", "text": "Har teir vo\u0301ru fingnir na\u0301\u00f0i Guds til verki\u00f0"}, {"text_idx": "#000001", "text": "Paulus var t\u00e6tt kny\u0301ttur at samkomuni i\u0301 Antiokia, ta\u0301 i\u00f0 Heilagi Andin sendi hann og Barnabas u\u0301t vi\u00f0 evangeliinum. Hann var eisini t\u00e6tt kny\u0301ttur at henni i\u0301 mong a\u0301r, eftir at teir fyrstu fer\u00f0 fo\u0301ru u\u0301t. Hon var heimasamkoman hja\u0301 honum."}, {"text_idx": "#000002", "text": "Sambandi\u00f0 millum Paulus og samkomuna i\u0301 Antiokia hevur no\u0301gv at l\u00e6ra okkum. Ta\u00f0 ly\u0301sir so v\u00e6l bi\u0301bilsku meginregluna, at vilja vit vera partur av ti\u0301, sum Gud ger, mugu vit fyrst taka okkum ti\u0301\u00f0 at gerast partur av samkomuli\u0301vinum, har vit eru."}, {"text_idx": "#000003", "text": "Eg eri bangin fyri, at her fara vit, sum kalla okkum tru\u0301bo\u00f0arar, ofta skeiv \u2013 og vit munnu ikki vera tey einastu. At halda, at fo\u0301lk skulu standa saman vi\u00f0 okkum, ta\u0301 i\u00f0 ta\u00f0 kemur til ta\u00f0, sum vit gera, ta\u0301 i\u00f0 vit ikki standa saman vi\u00f0 teimum, ta\u0301 i\u00f0 ta\u00f0 kemur til ta\u00f0, sum tey gera, er b\u00e6\u00f0i o\u0301ri\u0301miligt og o\u0301bi\u0301bilskt."}, {"text_idx": "#000004", "text": "Anna\u00f0 er, at ta\u00f0 kann siga no\u0301gv um eina t\u00e6nastu ella samkomu, at fo\u0301lk ikki si\u0301ggja t\u00f8rvin i\u0301 at standa saman vi\u00f0 henni."}, {"text_idx": "#000005", "text": "Nu\u0301 bleiv eg kanska i\u0301 so naskur. Vit kava i\u0301 A\u0301postlas\u00f8guna."}, {"text_idx": "#000007", "text": "Sum nevnt bu\u0301\u00f0i Paulus leingi i\u0301 Antiokia, a\u0301\u00f0renn hann fo\u0301r u\u0301t vi\u00f0 evangeliinum. Hann var ein ty\u0301dningarmikil partur av samkomuli\u0301vinum har i\u0301 by\u0301num, b\u00e6\u00f0i ta\u0301 i\u00f0 ta\u00f0 kom til at l\u00e6ra u\u0301r skriftunum og eisini at hja\u0301lpa teimum fa\u0301t\u00e6ku i\u0301 Jeru\u0301salem (A\u0301p. 11.26-30)."}, {"text_idx": "#000008", "text": "At hann er nevndur millum l\u00e6rararnar og profetarnar i\u0301 samkomuni (A\u0301p. 13.1), merkir o\u0301iva\u00f0, at hann hevur veri\u00f0 ein av umsjo\u0301narmonnunum ella elstunum i\u0301 samkomuni. Hetta var ikki ma\u00f0ur, sum bara datt inn a\u0301 m\u00f8ti\u00f0 solei\u00f0is av og a\u0301."}, {"text_idx": "#000009", "text": "Og sambandi\u00f0 enda\u00f0i ikki, ta\u0301 i\u00f0 hann fo\u0301r u\u0301t vi\u00f0 evangeliinum. Byrjanin av trettanda kapitli og endin av fju\u0301rtanda kapitli ly\u0301sa hetta so v\u00e6l. 13. kapittul byrjar vi\u00f0 at siga fra\u0301, hvussu hann og Barnabas fo\u0301ru u\u0301r Antiokia, og 14. kapittul endar vi\u00f0 at siga okkum, hvussu teir komu aftur til Antiokia (A\u0301p. 14.27-28):"}, {"text_idx": "#000010", "text": "\u201eTa\u0301i\u00f0 teir komu hagar, kalla\u00f0u teir saman samkomuna og s\u00f8gdu teimum fra\u0301 sto\u0301rverkunum, i\u00f0 Gud hev\u00f0i gj\u00f8rt vi\u00f0 teimum, og at Hann hev\u00f0i lati\u00f0 heidningunum upp dyr tru\u0301arinnar.Og so vo\u0301r\u00f0u teir hja\u0301 l\u00e6risveinunum har ikki so stutta ti\u0301\u00f0.\u201c"}, {"text_idx": "#000011", "text": "Og ta\u0301 i\u00f0 teir komu heim, hildu teir a\u0301, har teir sleptu. Eg hugsi her um t\u00e6nastu teirra i\u0301 samkomuni."}, {"text_idx": "#000012", "text": "Ta\u00f0 var, me\u00f0an teir solei\u00f0is vo\u0301ru heima, at teir komu i\u0301 stri\u0301\u00f0 vi\u00f0 lo\u0301gl\u00e6rarar u\u0301r Jeru\u0301salem (A\u0301p. 15.2). Hetta kann samanberast vi\u00f0 ta\u00f0, sum hendi millum Paulus og P\u00e6tur i\u0301 Galatiabr\u00e6vinum 2. kapitli."}, {"text_idx": "#000013", "text": "P\u00e6tur var i\u0301 Antiokia og vitja\u00f0i. Alt hevur helst veri\u00f0 i\u0301 so ny\u0301tt fyri hann. Ju\u0301, hann hev\u00f0i veri\u00f0 saman vi\u00f0 heidningum, men ikki so no\u0301gv, sum hann var ta\u00f0 i\u0301 Antiokia. Hann megna\u00f0i ta\u00f0, so leingi sum eingin u\u0301r Jeru\u0301salem sa\u0301, men so komu fo\u0301lk u\u0301r samkomuni i\u0301 Jeru\u0301salem \u2013 og ta\u0301 \u201edro\u0301 hann seg undan og skilti seg u\u0301t, ti\u0301 hann r\u00e6ddist teir av umskeringini.\u201c"}, {"text_idx": "#000014", "text": "Paulus gav honum av at vita (Gal. 2.11-14). Hann gj\u00f8rdi ta\u00f0 b\u00e6\u00f0i fyri at verja evangelii\u00f0, og ti\u0301 hann var so eymur um samkomuna i\u0301 Antiokia. Tey flestu i\u0301 samkomuni vo\u0301ru ju\u0301 heidningar."}, {"text_idx": "#000015", "text": "Lat meg skoyta uppi\u0301 her, at Paulus var a\u0301postul, og ti\u0301 hev\u00f0i hann myndugleika, sum eingin okkara hevur. Vit mugu o\u0301m\u00f8guligt halda, at vit kunnu fara fram vi\u00f0 myndugleikanum, sum Paulus hev\u00f0i, ta\u0301 i\u00f0 hann kom aftur til Antiokia. Og to\u0301, umsorgan okkara fyri samkomuni ma\u0301 vera hin sama."}, {"text_idx": "#000016", "text": "Ta\u0301 i\u00f0 Paulus fo\u0301r u\u0301t vi\u00f0 evangeliinum a\u00f0ru fer\u00f0, lesa vit:"}, {"text_idx": "#000017", "text": "\u201eMen Paulus valdi s\u00e6r Silas og fo\u0301r avsta\u00f0, eftir at br\u00f8\u00f0urnir h\u00f8vdu givi\u00f0 hann upp til na\u0301\u00f0i Harrans.\u201c (A\u0301p. 15.40)."}, {"text_idx": "#000018", "text": "Ta\u00f0 var samkoman, sum gav hann upp til na\u0301\u00f0i Harrans."}, {"text_idx": "#000019", "text": "Eftir hetta tykist ta\u00f0, sum at ta\u00f0 dragna\u00f0i millum Paulus og samkomuna i\u0301 Antiokia. A\u0301postlas\u00f8gan 18.22 og 23 nevnir i\u0301 heilt stuttum, hvussu Paulus kom aftur til Antiokia og si\u0301\u00f0an fo\u0301r avsta\u00f0 aftur, men ikki meir. Umst\u00f8\u00f0urnar vo\u0301ru broyttar, og onnur sto\u0301\u00f0u honum vi\u00f0 li\u00f0. A\u00f0rar samkomur og onnur samverkafo\u0301lk sp\u00e6ldu nu\u0301 ein st\u00f8rri lut enn samkoman i\u0301 Antiokia. Og solei\u00f0is er ta\u00f0 ofta, serliga hja\u0301 einum, sum fer\u00f0a\u00f0ist og flutti so no\u0301gv sum Paulus."}, {"text_idx": "#000020", "text": "Hetta merkir to\u0301 ikki, at Paulusi ikki longur t\u00f8rva\u00f0i stu\u00f0lar. Alt li\u0301vi\u00f0 t\u00f8rva\u00f0i honum samkomur og tru\u0301gvandi, sum kendu hann og s\u00f8gu hansara, fo\u0301lk, sum kundu vera honum til hja\u0301lpar, ta\u0301 i\u00f0 honum t\u00f8rva\u00f0i tey. Og var ta\u00f0 galdandi fyri Paulus, er ta\u00f0 ikki minni galdandi fyri okkum."}, {"text_idx": "#000021", "text": "Okkum \u00f8llum t\u00f8rvar fl\u00f8vandi hond teirra, sum hava veri\u00f0 partur i\u0301, at vit eru fingin na\u0301\u00f0i Guds til verki\u00f0."}, {"text_idx": "#000024", "text": "Ny\u0301ggjastu u\u0301r Lurta og hygg"}]